google/wiki40b huggingface dataset:
Asiamesterskapet i fotball for menn 2015

Vertsutvalg

Australia var den eneste budgiveren for vertsrettigheter og ble utpekt som vertsnasjon den 5. januar 2011.
Landslagene som endte på første, andre og tredjeplass asiamesterskapet i fotball 2015, i tillegg til vertsnasjonen var blitt automatisk kvalifisert til finalene. AFC besluttet at de 20 lagene som er involvert i kvalifiseringen vil bli delt inn i fem grupper med fire lag i hver gruppe. De to beste i hver gruppe og den beste gruppetreer blant hele gruppene kvalifiserte seg til sluttspillet. Vinnerne av AFC Challenge Cup turneringene i 2012 og 2014 fikk også automatisk kvalifikasjon til asiamesterskapet i fotball 2015.
Djurtjuli

Djurtjuli (russisk: Дюртюли, basjkirsk: Дүртөйлө) ) er en by i Republikken Basjkortostan i Russland. Byen ligger på venstre bredd av elva Belaja (ei sideelv til Kama, 110 km nordvest for Ufa. Innbyggertall: 29 984(folketelling 2002), 25 264 (folketelling 1989).
Byen er kjent siden 1795. Den fikk status som bymessig bosetning i 1964, og bystatus ble innvilget i 1989.
Big Brain Academy for Wii

Poenget med spillet

Meningen med spillet er å trene hjernen til å yte bedre og raskere i hverdagen. Dette gjør du ved å løse 15 forskjellige oppgaver innenfor 5 forskjellige kategorier. Visualize, Compute, Identify, Memorize og Analyze.

Spillet

Det finnes 5 forskjellige aktiviteter i spillet. Det er «Brain-test» Finn ut hvor mye din hjerne veier, «Practice» øv deg på forskjellige oppgavene og få Gull, sølv, bronse eller Platinamedaljer, «Brain-sprint» (1-8 spillere) to lag konkurrerer om å gjøre samme oppgaver (i forskjellig rekkefølge) raskest, «Menthal Marathon» (1-8) gjør så mange oppgaver etter hverandre som mulig til du enten ikke klarer en oppgave eller når 100 riktige.
Jiayuguan (pass)

Jiayuguan eller Jiayupasset (kinesisk: 嘉峪关, pinyin: Jiāyù Guān, «den herlige dals pass») er det første passet ved vestenden av Den kinesiske mur, nær byen Jiayuguan i provinsen Gansu. Der er også blitt kalt Jiayuguanpasset, men ettersom guan betyr «pass» er det intet godt navn. Sammen med Juyongguan og Shanhaiguan er det ett av de viktigste passene i Den kinesiske mur. 
Jiayupasset tilhørte militært garnisonen Gansu av Mingdynastiets ni garnisoner
Passet er på det trangeste stedet i det vestlige parti av Hexikorridoren, seks km sørvest for byen Jiayuguan i Gansu. Det er anlagt mellom to høyder, nær en oase. En gang var dette Ming-Kinas vestligste punkt;  en port mot øster har innskriften Porten til den ærerike sivilisasjon. 
Strukturen ble først bygd tidlig under Ming-dynastiet, en gang rundt år 1372. Fortet der ble vesentlig styrket fordi man fryktet invasjon fra Timur Lenk, men Timur døde av alderstretthet mens han ledet en hærstyrke mot Kina.
Passet hadde en nøkkelrolle som veistasjon på silkeveien. I området rundt Jiayuguan er det en rekke hulefresker, og grotteanlegget i Mogao er heller ikke langt unna.
Jiayupasset ble i 1987 sammen med Badaling of Shanhaiguan listet av Unesco som verdensarv.
Gale Robbins

Biografi

Betty Gale Robbins ble født 7. mai 1921 i Chicago i Illinois. Hun fullførte high school i 1939, og startet en sangkarriere med Phil Levants band året etter. Etter å ha jobbet som modell og nattklubbsangerinne hadde hun sin filmdebut i In the Meantime, Darling i 1944. Hun spilte blant annet også i Calamity Jane.
Senere fokuserte hun på TV og var vertinne for Hollywood House fra 1949 til 1950. I 1958 slapp hun albumet I'm a Dreamer, akkompagnert av Eddie Cano og hans orkester. Robbins døde 8. februar 1980 i Tarzana i Los Angeles av lungekreft.
Klovn (sesong 4)

Episode 32

«Hjem til far» ble første gang sendt 16. september 2006.
Frank og Casper har tatt turen hjem til Franks far på Jylland. Casper liker ikke seg på bondelandet, og det går sterkt utover alle innbyggerne. Verre blir situasjonen da Frank og Casper må flykte fra et bordell nakne, og uheldigvis havner hjemme hos en politiettersøkt pedofil bonde.

Episode 34

«På Bornholm» ble første gang sendt 2. oktober 2006.
På Bornholm ligger det et sommerhus som Frank, Mia, Casper og Iben drømmer om å kjøpe. De tar turen for å se på huset og vise seg som verdige kjøpere, men som vanlig er det mye som ikke går etter planen. Casper og Frank skal se seg rundt, men må spille bridge med noen damer på et naturistområde. Alle blir smittet av salmonella og blir dårlige. Frank går på do ute siden det er kun et toalett i huset og kommer i skade for å tørke seg i rompa med det danske flagg som skal bli heiset opp på en markering dagen etter.
Pjetër Bogdani

Før gjennombruddet

Bogdani ble født i 1630 i Guri i Hasit, i nærheten av byen Prizren i Kosovo. Hans onkel Ndre Bogdani (Andre Bogdani) var Biskop av Skopje og forfatter av en latin-albansk ordbok som ikke er funnet. Det sies at Bogdani fikk sin første skolering av fransiskanerne i Ciporvac, Bulgaria og etter det flyttet han til Ancona, Italia hvor han studerte ved Collegio Illirico i Loretto. Fra 1651 til 1654, tjenestegjorde han som prest i Pult og fra 1654 til 1656 studerte han ved College of Propaganda Fide i Roma hvor han ble uteksaminert doktor i filosofi og teologi. I 1656 ble han utnevnt til Biskop av Shkodra, en stilling han hadde i 29 år, og administrator av Antivari (Bar)-bispedømmet. Under de vanskeligste årene av den tyrkisk-østerrikske krigen, skjulte han seg i landsbyene Barbullush og Rrjoll, i nærheten av Shkodra, Albania. En hule i nærheten av Rjoll bærer fortsatt hans navn. I 1677, avløste han sin onkel som Biskop av Skopje og administrator av hele Kongedømmet Serbia. Hans religiøse og patriotiske overbevisninger medførte mye konflikt med de tyrkiske styrkene noe som tvang han til å ta med seg manusene og flykte først til Dubrovnik (Ragusa), og derfra til Venecia og Padua.

Cuneus Prophetarum

I Padova ble Bogdani tatt i mot av Kardinal Gregorio Barbarigo som senere hjalp han med å utgi hans mest kjente verk, «Çeta e profetëve» (Profeters gerilja, latinsk: Cuneus Prophetarum ). Boken som var en teologisk avhandling på albansk og italiensk, kom ut i 1685 i Padua. Bogdani var ferdig med den albanske versjonen ti år tidligere men fikk ikke lov til å gi den ut av ”Kongregasjonen for folkenes evangelisering ”som mente at manuskriptet først måtte oversettes  slik at de hadde mulighet til å sensurere boken.  Cuneus Prophetarum ble publisert i to parallelle kolonner, en på albansk og en på italiensk, og var inndelt i to bind, hvert med fire seksjoner. Boken betraktes som mesterstykket av tidlig albansk litteratur. Filosofi, teologi og vitenskap er de viktigste emnene i boka. Bogdanis evner kommer tydeligst fram i hans prosa. I hans verk støter vi for første gang på det som kan betraktes som et albansk skriftspråk.

Hjemkomsten

Etter å ha utgitt Çeta e profetëve returnerte Bogdani til Kosovo og brukte de kommende årene til å fremme motstand mot Det osmanske riket. Han klarte å stable på beina en styrke som besto av 6 000 albanere og hjalp det østerrikske forsvaret under «Den hellige liga» med å erobre Prishtina. Etter å ha erobret Prishtina prøvde de å erobre Prizren også, men på veien ble de fleste soldatene smittet av pesten. Bogdani selv klarte å returnere til Prishtina, men måtte gi tapt for smitten i desember 1689. Hans nevø, Gjergj, fortalte i 1689 at Bogdanis lik ble skjendet og gitt til hunder av osmanske soldater.

Kilder

Denne biografien er basert på Robert Elsies biografi av Pjetër Bogdani.
Brændende kærlighed

Brændende kærlighed (brennende kjærlighet) er en dansk rett som gjerne serveres på valentinsdagen.
Den består av potetmos, smør og melk eller fløte. En grop blir anrettet i potetmosen som fylles opp med baconterninger som er blitt stekt sammen med noen skiver løk. Det hele drysses over med finhakket persille eller purre og kan eventuelt garneres med syltede rødbeter.
Bulgaria i Eurovision Song Contest

Historikk

Det er allmennkringkasteren BNT som har ansvaret for å velge landets sang og artist til Eurovision Song Contest. Debuten kom i 2005 da jazzbandet Kaffe sang «Lorraine». Sangen ble slått ut i semifinalen. 
Først på tredje forsøk kvalifiserte landet seg til en Eurovision-finale med duoen Elitsa Todorova og Stojan Jankoulov fremførte «Water». Sangen endte på femteplass i finalen i 2007.
Deretter fulgte seks år på rad uten finaleplasseringer, selv om Bulgaria var svært nær ved å kvalifiserte seg til finalen i 2012. Bidraget «Love Unlimited» kom på delt tiendeplass med Norge i semifinalen, men Norge og Tooji tok finaleplassen siden Norge hadde fått poeng fra flere land enn Bulgaria.
I 2014 og 2015 sto Bulgaria utenfor konkurransen på grunn av økonomiske problemer hos kringkasteren BNT. I 2016 kom imidlertid Bulgaria sterkt tilbake i konkurransen og fikk sin beste plassering da Poli Genova sang «If Love Was a Crime» inn til en fjerdeplass. I 2017 nådde Bulgaria enda høyere på resultatlisten da Kristian Kostov ble nummer to, bare slått av Portugal.
Bitte lille julaften

Bitte lille julaften eller dagen før lille julaften (også skrevet bittelille julaften)  er et begrep som av og til brukes om den 22. desember, dagen før lille julaften, 23. desember.
Bitte lille julaften er den dagen i året det handles mest. I den norske forsikringsbransjen kalles dagen også for «den store bulkedagen», siden det skjer spesielt mange kollisjoner denne dagen.
Fylkesvei 6844

Fylkesvei 6844 (Fv6844) i Trøndelag går mellom Vordal og Voll i Levanger kommune. Veien er 2,5 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 101 (Nord-Trøndelag).
Snøbrett under Asiatiske vinterleker 2003

Snøbrett under Asiatiske vinterleker 2003. Snøbrett var en av flere sporter under de femte Asiatiske vinterleker som ble arrangert i Aomori i Japan. Det var første gangen snøbrett var med på programmet i de asiatiske vinterleker. Det var tre øvelser, halfpipe, slalåm og storslalåm kun for menn. Damenes snøbrett var med som demonstrasjonsgren. Det var 26 utøvere fra fem nasjoner som deltok i konkurransene som ble avviklet i perioden 2. til 4. februar 2003. Japan ble beste nasjon, de vant alle tre gullmedaljene.
Fylkesvei 7784

Fylkesvei 7784 går mellom Refsnes og Skjellvikneset i Kvæfjord kommune. Veien er 3,8 km lang.
Fylkesveien går på østsiden av Austerfjorden, en fjordarm av Gullesfjorden. Den kommunale veien går videre inn til botnen av Austerfjorden, og videre ut igjen på vestsiden til Kjengsnes.
Frem til 2019 hadde veien betegnelsen fylkesvei 104.
Boye Brogeland

Boye Brogeland (født 26. januar 1973 på Moi er en norsk profesjonell bridgespiller. Han har tre medaljer fra Bermuda Bowl hvorav en seier i Shanghai 2007. I 2015 fikk han også stor oppmerksomhet da han ledet en kampanje hvor det ble avslørt juks blant noen av verdens best rangerte spillere.

Biografi

Brogeland ble født på Moi i 1973, en liten by 10 mil sør for Stavanger. Han lærte å spille bridge av besteforeldrene fra åtteårsalderen og startet å spille regelmessig i den lokale klubben da han var 12. Han har økonomiutdannelse fra NHH. 
Brogeland første store seier var da han vant VM par for junior sammen med Geir Helgemo i 1995, to år senere kom han på tredjeplass i samme turnering med makker Trond Hantveit. I 1996 tok sammen med det norske laget gull i junior-EM for lag. Gullet ble fulgt opp med sølv i junior-VM for lag i 1996
Brogeland har 3 medaljer i Bermuda Bowl med Erik Sælensminde som makker, bronsje i 1997, sølv i 2001 og gull i 2007. Brogeland bor i Flekkefjord sammen med ektefelle Tonje Brogeland og deres to barn. Han er redaktør for magasinet Bridge i Norge som kommer ut 6 ganger per år.
28. august

Navnedag

Norge: Arthur, August – etter den hellige Augustin av Hippo
Sverige: Gurli, Leila
Danmark: Augustinus
Tenifer

Tenifer er et patentert navn på resultatet av en herdningsprosess av stål.
Behandlingen brukes blant annet på sleide og løp på GLOCK pistoler, først brukt på pistolen GLOCK 17. Teniferbehandlingen trenger 3-10 mikrometer inn i stålet og forsegler dette, og forhindrer opptak av oksygen, noe som gjør stålet bedre motstandsdyktig mot rust enn rustfritt stål. Stålet oppnår en hardhet på 64 på Rockwell skalaen (ISO 6508-1), som tilsvarer 722 Brinell.
Sionordenen

Sionordenen (Prieuré de Sion, egentlig "Sion-prioratet") skal være en hemmelig orden hvis fremste oppgave er å bevare hemmeligheten om en blodlinje som utpeker Merovingerene som etterkommere av Jesus Kristus og Maria Magdalena. Det har imidlertid blitt fastslått at organisasjonen er en forfalskning iscenesatt av franskmannen Pierre Plantard (1920–2000) i et forsøk på å utpeke seg selv som rettmessig arvtager til Frankrikes trone.
Påstandene om ordenens lange historie har vakt fornyet interesse etter at de ble gjentatt i Dan Browns roman Da Vinci-koden.
Ogaden

Ogaden er et omstridt område i det østlige Etiopia med grenser mot Somalia og utgjør store deler av Afrikas horn, området tilsvarer omtrent den etiopiske regionen Somali. Området er befolket av nomader av somalisk opprinnelse. Området ble invadert i 1977 av somaliske tropper som erobret rundt 90% av området, men ble drevet tilbake året etter av etiopiske tropper assistert av Sovjetunionen, også med militære styrker.
Området ble kolonisert av Storbritannia som et protektorat fra siste halvdel av 1800-tallet til det ble annektert av Etiopia i mellomkrigstiden. Grensen til Britisk Somaliland ble trukket opp gjennom en traktat i juni 1897.
Ifølge historikeren Bahru Zewde søkte britene å skille ut Ogaden fra Etiopia etter at de hadde erobret Italiensk Øst-Afrika, og slik kunne legge det til Britisk Somaliland og Italiensk Somaliland." Etiopia prøvde å få tilbake området og Eritrea etter krigen i 1945, men det lyktes ikke før i 1948. Britene beholdt et lite området i nordøst, kalt Haud og en korridor kalt «Reserved Area» som strakk seg fra Haud til Fransk Somaliland (dagens Djibouti). Britene leverte ikke tilbake disse områdene før i 1954.
Det har siden slutten av 1980-tallet vært gerilja-aktivitet mot de etiopiske myndighetene, under ledelse av ONLF (Ogadens Nasjonale Frigjøringsfront).
Autocue

Historie

Den første formen for autocue var simpelthen ruller med tekst som ble plassert nær kamera og så rullet fram etter hvert som oppleseren leste teksten. Han slapp nå å se på «cue cards» som ble holdt opp til side for kamera og som gjorde at han ikke så i kamera når han skulle følge med på kortene.
Det første systemet for autocue ble laget i 1950-årene av skuespilleren Fred Barton jr. som en hjelp til TV-skuespillere som hadde problemer med å memorere store mengder tekst på kort tid. Det første PC-baserte systemet kom i 1982 for Atari 800 Personal Computer og er fremdeles i drift. Lucie Ball brukte et slikt system når hun leste annonser på TV.

Moderne bruk

Etter hvert har systemet blitt utviklet slik at det nå brukes i en rekke sammenhenger. For eksempel kan systemet brukes av talere, uten kamera. Mange sangere bruker også systemet for å være sikre på å huske teksten til sangene. Kjente sangere som har brukt autocue inkluderer Frank Sinatra, Bruce Springsteen og Elton John. De har gjerne autocue kamuflert som en monitor på scenen.
Det finnes også systemer som kan brukes i private sammenhenger i forbindelse med amatørfilmopptak.
Folkeavstemningen om ny grunnlov i Kenya 2005

Grunnlovsforslaget

Hovedspørsmålet i utarbeidelsen av forslaget var hvor mye makt som skulle ligge hos presidenten. Mange fryktet at president Kikabi skulle forsøke å sikre seg all makt. Derfor innebar flere utkast en deling av makten mellom presidenten og en statsminister; det endelige forslaget innebar derimot stor makt til presidenten.
Et annet viktig spørsmål var om man skulle forsøke å skape fred mellom Kenyas mange etniske grupper med jordreformer. Det endelige forslaget tok høyde for dette gjennom å begrense utlendingers mulighet til å eie land i Kenya (hvite innvandrere og deres etterkommere eier store landområder i Kenya). Forslaget innebar også at kvinner for første gang ville kunne eie land, dog kun gjennom ekteskap, og at man skulle etablere en «jordkommisjon» som skulle ha oppsyn med omfordelig av jordområder og særlig se til at statsansatte ikke ga bort landområder i bytte for tjenester. Kommisjonen skulle også se til at menneskerettighetene ble ivaretatt i uenigheter om jord og søke å gi jordområder tilbake til etniske grupper som hadde blitt fratatt eller frarøvet land i fortiden. Gjennom å kategorisere jordområder som enten myndighetenes, samfunnets eller enkeltpersoners ville man legge til rette for at jordkommisjonen skulle kunne omfordele land. Akkurat dette møtte størst motstand blant landeiere som ikke holdt til på jorden sin og nomadegrupper som maasaiene.
Grunnlovsforslaget åpnet for «religiøse domstoler» som en konsekvens av at islamske domstoler allerede fantes i Kenya, slik at andre religioner også fikk lovfestet muligheten til slike domstoler.
Ettersom president Kibaki fremsto både svært positiv til forslaget og samtidig brukte det som grunnlag for sin egen valgkamp, brukte mange velgere avstemningen til å ta stilling til Kibakis regjering; mange var mer opptatt av dette aspektet enn det faktiske grunnlovsforslaget. Med grunnlag i dette krevde «appelsin-siden» (som skulle samle seg til Orange Democratic Movement) at det skulle bli utskrevet nyvalg.
Det ble gjennomført én meningsmåling på forhånd, som ga 42 % mot, 32 % for, 22 % ikke sikker og 4 % ville ikke svare.

Etterspill

Etter nederlaget kastet president Mwai Kikabi hele regjeringen og handlet raskt for å gjenvinne sin politiske styrke. Kikabi kommenterte dette med det var blitt «nødvendig for meg, som president for republikken, å reorganisere regjeringen min for å gjøre den mer samlet og bedre egnet til å tjene det kenyanske folk».
Denne omorganiseringen innebar at hele regjeringen unntatt generaladvokaten, som har grunnlovsbeskyttelse, og visepresident Moody Awori, som ble fratatt sin post som innenriksminister. Etter to uker valgte presidenten ut en ny regjering. Men da en stor del av de utpekte takket nei til stillingene og trakk sin støtte til presidenten, ble regjeringen bestående i hovedsak av presidentens politiske venner.
Communications of the ACM

Communications of the ACM er et månedlig vitenskapelig tidsskrift som publiseres av Association for Computing Machinery (ACM) i New York. Det ble opprettet i 1957 med Saul Rosen som første redaktør. Det sendes til alle medlemmer av ACM. Artiklene er ment for lesere med bakgrunn innenfor alle områder av informatikk og informasjonssystemer, og fokuset ligger på den praktiske implikasjon av fremskritt innenfor informasjonsteknologi og assosierte ledelsesspørsmål; ACM utgir også en rekke mer teoretiske tidsskrifter.
Mimene

Utseende

Middelsstore (vingespenn 30-40 millimeter), brune smygere.

Utbredelse

De fleste av artene lever på Ny-Guinea og omkringliggende små-øyer, men slekten finnes også i det nordlige Australia.
Svømming under VM i svømmesport 2019 – 50 meter fri menn

Semifinaler

Seminalene ble svømt 26. juli fra kl. 20:41 lokal tid.
Vest for Missouri

Handling

Pelsjegeren Flint Mitchell livnærer seg ved å jakte bevere i Rocky Mountains i 1830-årene. Ett av områdene som er spesielt rikt på bever tilhører Blackfoot-stammen, og de er ikke vennligsinnet overfor inntrengere. Flint aner en løsning på problemet da han får vite at Kamiah, barnebarnet til Blackfoot-høvdingen Bear Ghost, skal fraktes tilbake til stammen etter å ha blitt kidnappet av Nez Perce-stammen. Han tilbyr seg å gifte seg med henne, og deretter la henne møte stammen sin igjen. Selv om ekteskapet opprinnelig ikke er basert på kjærlighet, oppstår det raskt varme følelser mellom dem.
Vel fremme i Blackfoot-terriotoriet blir de ved flere anledninger angrepet. Ett medlem av jaktlaget blir drept, Flint blir forsøkt drept og hestene blir stjålet. Angrepene er ledet av Ironshirt, som er spesielt negativ til de hvite inntrengerne. Han blir imidlertid tvunget til å akseptere deres tilstedeværelse etter at høvdingen får hilse på Kamiah, og finner ut at hun er gift med Flint. Idyllen får en brå slutt da Bear Ghost blir drept mens han er på besøk hos jaktlaget. Den ansvarlige for drapet er broren til mannen som hadde blitt drept i ett av indianerangrepene. Ironshirt tar over som ny høvding, og alle vet at han kommer til å forsøke å hevne den drepte høvdingen.
Flere måneder senere har Flint og Kamiah fått sønnen Chip sammen, og er lykkeligere enn noen gang. En dag mens jaktlaget stopper for å slukke tørsten blir de angrepet av Ironshirt og hans menn. Kamiah blir drept, og hesten som Chip er spent fast på får panikk og rømmer avsted. Både Flint og Ironshirt tar opp jakten. Da hesten endelig stopper oppstår det en skuddvekslig mellom de to mennene der Ironshirt blir drept. Noen år senere bestemmer Flint seg for å oppdra sønnen hos Blackfoot-stemmen, selv om han etterhvert ønsker at sønnen skal studere for å få seg en skikkelig utdannelse. Hver gang han tar dette opp overtaler imidlertid Chip ham til å få være bare ett år lenger ute i villmarken.

Bakgrunn og produksjon

Talbot Jennings og Frank Cavett skrev manuset basert på romanen Across the Wide Missouri fra 1947, skrevet av Bernard DeVoto. Spencer Tracy var opprinnelig tiltenkt hovedrollen, før den til slutt gikk til Clark Gable.
Nesten hele filmen ble innspilt under ustabile værforhold i Rocky Mountains. De fleste scenene ble innspilt i Durango i Colorado.

Mottakelse

Variety roste filmens vakre naturbilder, men mente selve regien og historien var ujevn, kjedelig og svak. Bosley Crowther i The New York Times lot seg heller ikke overbevise og mente filmen var «en skuffelse». Han beskrev den som en «haltende westernfilm», og mente at hverken produksjonsselskapet eller regissøren hadde fått ut potensialet som tidsperioden har på filmlerretet.
Liten høsthårmygg

Utseende

En middelsstor (lengde 5 – 8 mm), slank, langbeint hårmygg. I gjennomsnitt er den litt mindre enn den lignende arten stor høsthårmygg (Bibio clavipes), som den ellers kan kjennes fra på at vingene er glassklare, vingemerket mørkt og tydelig, og kroppen og beina vanligvis helt svarte hos begge kjønn. Hannen har hvite hår langs sidene av bakkroppen, ellers svarthåret. Beina er forholdsvis lange og tynne, bakbeina kølleformede med et ovalt, ganske tykt første fotledd. Hunnen er vanligvis helt svart på farge liksom hannen. Larvene er hvite med mørk hodekapsel.

Levevis

Arten finnes særlig på kystnære heier og lysninger i skogen, men er også funnet i fjellet ved Haukeliseter, Telemark. De voksne myggene flyr i september – oktober og kan være aktive ved ganske lave temperaturer, i alle fall ned til 3 – 4 ° C. Når det er for kaldt til å fly, løper hannene rundt i vegetasjonen på jakt etter hunner. Larvene lever i bakken der de spiser døde plantedeler og bruker trolig ett år på utviklingen.

Utbredelse

I Europa er arten kjent fra Norden, Nordvest-Russland, Storbritannia og Irland. Den er også vanlig i det østlige Nord-Amerika. I Mellom-Europa ser det ut til at den flyter sammen med stor høsthårmygg (Bibio clavipes), og de to artene kan ikke skilles klart her.
I Norge deler denne arten og stor høsthårmygg omtrent landet mellom seg: de to artene finnes sjelden sammen. Liten høsthårmygg finnes helst i kystnære strøk i Sør-Norge, stor høsthårmygg i innlandet og i Nord-Norge.
Drammenskalderaen

Drammenskalderaen er en kaldera i Drammensmarka i Buskerud. Kalderaen tilhører Oslofeltets geologi.
Østerdalen fogderi

Østerdalen fogderi (Østerdalens Fogderie) var en administrativ enhet (fogderi) i Akershus len, opprettet 1634 ved deling av Hedemarchens og Østerdalens Fogderi. Inngikk fra 1662 i Akershus stiftamt, fra 1757 i Oplandenes amt og fra 1781 i Hedemarkens amt. Opphørte som selvstendig embede i perioden 1665–1763 da det sammen med Solør fogderi inngikk i Solør, Østerdalen og Odalen fogderi.
Gjenopprettet 1763 da embedet igjen ble delt, denne gang i Solør og Odalen fogderi og Østerdalens fogderi. I 1859 ble sistnevnte igjen delt i Nordre Østerdalen fogderi og Søndre Østerdalen fogderi.
Fogdeembetene ble avskaffet ved lov om delvis omordning av det sivile embetsverk av 21.07.1894. Deretter ble det ikke ansatt nye fogder, bare konstituert. Ved kgl. res. 23.03.1901 ble det bestemt at denne omleggingen skulle skje fra 20.07.1901 for fogderiene i Hedemarkens amt.